Από 1-1-2018 αίρεται η αναστολή της μισθολογικής εξέλιξης των υπαλλήλων που υπάγονται στο πεδίο εφαρμογής του άρθρου 7 του Ν.4354/2015 και ενεργοποιείται εκ νέου η μισθολογική εξέλιξη των υπαλλήλων αυτών, σύμφωνα με το άρθρο 11 του ιδίου νόμου 4354/2015, συνυπολογιζομένου και του τυχόν πλεονάζοντος χρόνου που είχε υπολογιστεί κατά την αρχική κατάταξη, χωρίς όμως να λαμβάνεται υπόψη το χρονικό διάστημα που μεσολάβησε από 1-1-2016 μέχρι και 31-12-2017.



Διευκρινίζεται ότι η αναστολή της μισθολογικής εξέλιξης των υπαλλήλων για το χρονικό διάστημα από 1.1.2016 έως 31.12.2017 αφορά όλους ανεξαιρέτως τους υπαλλήλους, τόσο αυτούς που υπηρετούσαν στις 31.12.2015 όσο και αυτούς που διορίστηκαν από 1.1.2016 και μετά. Δηλαδή η μισθολογική εξέλιξη μέχρι 31.12.2017 ανεστάλη τόσο για τους υπηρετούντες κατά την 31-12-2015 όσο και γι αυτούς που διορίστηκαν μετά την 1.1.2016 και κατατάχθηκαν στα Μ.Κ. ανάλογα με τα τυπικά τους προσόντα, την τυχόν προϋπηρεσία καθώς και τον κατέχοντα μεταπτυχιακό ή διδακτορικό τίτλο σπουδών.



Το ίδιο ισχύει και για τους αποφοιτήσαντες μετά την 1.1.2016 από την Εθνική Σχολή Δημόσιας Διοίκησης.



Πέραν των ανωτέρω, από την άρση αναστολής της μισθολογικής εξέλιξης των υπαλλήλων επηρεάζεται επίσης η μισθολογική εξέλιξη α) των υπαλλήλων που είχαν υποβάλει αίτηση αναγνώριση προϋπηρεσίας μετά την 1-1-2016, η οποία είτε αναγνωριζόταν με το προηγούμενο μισθολογικό καθεστώς (ν.4024/2011) είτε από το ισχύον (ν.4354/2015) και β) των υπηρετούντων την 1-1-2016 υπαλλήλων που είχαν υποβάλει αιτήσεις για αναγνώριση μεταπτυχιακών ή διδακτορικών τίτλων σπουδών μετά την 1-1-2016.

Προκειμένου να διασφαλιστεί στο μέτρο του δυνατού, η ορθή εφαρμογή της ως άνω διάταξης παρατίθενται από το υπουργείο Οικονομικών τα ακόλουθα παραδείγματα:



Π.χ. α) Έστω υπάλληλος ΠΕ κατηγορίας με χρόνο υπηρεσίας κατά την 1-1-2016, 4 έτη και 6 μήνες ο οποίος είχε καταταχθεί στο Μ.Κ. 3 της κατηγορίας του με πλεονάζοντα χρόνο 6 μήνες. Από 1-1-2018 που ενεργοποιείται η μισθολογική εξέλιξη, ο συγκεκριμένος υπάλληλος θα καταταγεί στο επόμενο Μ.Κ. (Μ.Κ.4) μετά την παρέλευση 18 μηνών, συμπληρώνοντας τους απαιτούμενους 24 μήνες για την αλλαγή κλιμακίου και τούτο διότι, τα έτη 2016 και 2017 δεν υπολογίζονται στο χρόνο υπηρεσίας του για την απονομή του επόμενου μισθολογικού κλιμακίου, καθώς για αυτά τα δύο έτη δεν προβλέπεται καμία μισθολογική εξέλιξη.



β) Έστω υπάλληλος ΠΕ κατηγορίας ο οποίος κατά την 31/12/2017 κατέχει το ΜΚ 3, δεν έχει προσωπική διαφορά και από τη σύγκριση αποδοχών που έγινε κατά την 31.12.2015 έλαβε αύξηση ύψους 60€ στο βασικό μισθό του, την οποία λαμβάνει σε 4 ισόποσες δόσεις. Επίσης, κατά την κατάταξή του την 1.1.2016 είχε πλεονάζοντα χρόνο 6 μήνες ενώ με αίτησή του μετά την 1-1-2016 ζήτησε την αναγνώριση μεταπτυχιακού τίτλου σπουδών και επομένως από 1-1-2018 δικαιούται προώθηση κατά 2 μισθολογικά κλιμάκια.



Ο υπάλληλος αυτός μετά την 1-1-2018 που ενεργοποιείται η μισθολογική εξέλιξη, προωθείται κατά 2 ΜΚ, κατατάσσεται στο 5ο ΜΚ και λαμβάνει στο ακέραιο τη διαφορά μεταξύ των 2 κλιμακίων (118€), καθώς και την 3η δόση της αύξησης που είχε προκύψει κατά την αρχική κατάταξη με το ν. 4354/2015. Για την αλλαγή του επόμενου ΜΚ, θα πρέπει να περάσουν 18 μήνες (συν 6 μήνες πλεονάζων χρόνος), ώστε να συμπληρωθεί το διάστημα των 24 μηνών που απαιτείται για μισθολογική εξέλιξη. Στην περίπτωση που ο υπάλληλος αυτός έχει και προσωπική διαφορά, αυτή συμψηφίζεται με την αύξηση που προέκυψε από την αλλαγή του κλιμακίου.

γ) Έστω υπάλληλος ΤΕ κατηγορίας ο οποίος κατά την 31/12/2017 κατέχει το ΜΚ 8 (με χρόνο υπηρεσίας 14 χρόνια + 10 μήνες), και από τη σύγκριση αποδοχών κατά την 31-122015 έλαβε αύξηση ύψους 80€ στο βασικό μισθό του, την οποία λαμβάνει σε 4 ισόποσες δόσεις και παράλληλα έχει προσωπική διαφορά του Ν.4354/2015 ύψους 150€. Επίσης, κατά την κατάταξή του την 1-1-2016, έχει πλεονάζοντα χρόνο 10 μήνες και αναγνώρισε χρόνο προϋπηρεσίας 2 χρόνια και 6 μήνες με αίτηση που υπέβαλε μετά την 1-1-2016, της οποίας τα οικονομικά αποτελέσματα θα λάβει από 1-1-2018.



Για τον υπάλληλο αυτό, αν στο διάστημα των 14 χρόνων και 10 μηνών που προσμετρήθηκε για την κατάταξη του προσθέσουμε το διάστημα των 2 χρόνων και έξι μηνών προϋπηρεσίας που αναγνώρισε, ο συνολικός χρόνος για κατάταξη σε ΜΚ είναι πλέον 17 χρόνια και 4 μήνες, επομένως από 1-1-2018 που ισχύουν τα οικονομικά αποτελέσματα αναγνώρισης προϋπηρεσίας, θα καταταγεί πλέον στο ΜΚ 9 με πλεονάζοντα χρόνο 4 μήνες. Η διαφορά του κλιμακίου που είναι 55€ θα μειώσει την προσωπική διαφορά και παράλληλα θα του χορηγηθεί και το ¼ της αύξησης.



Αποδοχές 31/12/2017

Αποδοχές 1.1.2018 με αναγνώριση μεταπτυχιακού Βασικός Μισθός ΜΚ 3 1.210 € ΜΚ 5 1.328 € Αύξηση αποδοχών ν.4354/2015 60€ /4 =15€ . Από 1/1/2017 καταβλήθηκε η 2η δόση της αύξησης και υπολείπονται 2 Από 1-1-2018 καταβάλλεται η 3η δόση της αύξησης κανο- νικά, και υπολείπεται η 4η. Διαφορά ν.4354 1.210 – 30 = 1.180 € 1.328 – 15 = 1.313 € Προσωπική διαφορά 0 0 Σύνολο 1.180 € 1.313 € (1.180€ +15€ +118€)

Η προσωπική διαφορά δεν συμψηφίζεται με την καταβολή της 3ης δόσης της αύξησης, η οποία καταβάλλεται κανονικά, αλλά συμψηφίζεται με την αύξηση που προέκυψε από την αλλαγή του κλιμακίου.

Ειδικότερα για τους αποφοιτήσαντες από την Εθνική Σχολή Δημόσιας Διοίκησης θα ισχύσουν τα εξής: α) Όσοι αποφοίτησαν μετά την 1-1-2016 και πριν την φοίτησή τους στη Σχολή δεν είχαν την ιδιότητα του δημοσίου υπαλλήλου θα καταταχθούν, στα προωθημένα μισθολογικά κλιμάκια κατά το διορισμό τους. β) Όσοι αποφοίτησαν κατά το ίδιο χρονικό διάστημα και πριν την φοίτησή τους είχαν την ιδιότητα του δημοσίου υπαλλήλου, κατά το διορισμό τους ή την επάνοδό τους στην προηγούμενη Υπηρεσία τους, θα καταταχθούν στα προωθημένα μισθολογικά κλιμάκια συνυπολογιζομένου και του χρόνου προϋπηρεσίας τους μέχρι 31-12-2015.



Στην περίπτωση που οι τελευταίοι διατηρούσαν προσωπική διαφορά αυτή εξακολουθεί να καταβάλλεται, συμψηφίζεται όμως με την αύξηση που θα προκύψει από την προωθημένη μισθολογική κατάταξή τους.



Επισημαίνεται ότι ο χρόνος φοίτησής τους στην ΕΣΔΔ κατά το διάστημα από 1-1-2016 μέχρι 31-12-2017 δεν λαμβάνεται υπόψη για την μισθολογική τους εξέλιξη δεδομένου ότι και γι αυτούς ισχύουν οι διατάξεις της παρ. 2 του άρθρου 26 του ν.4354/2015.



Τέλος διευκρινίζεται ότι τυχόν χρόνος άδειας άνευ αποδοχών (ο οποίος δεν αναγνωρίζεται σαν χρόνος πραγματικής υπηρεσίας βάσει των κείμενων διατάξεων του Υπαλληλικού Κώδικα) που έχει χορηγηθεί το χρονικό διάστημα από 1.1.2016 έως 31.12.2017, χρονικό διάστημα που συμπίπτει με την ανωτέρω αναστολή δεν αναγνωρίζεται για μισθολογική εξέλιξη και δεν προβλέπεται αφαίρεση από τον χρόνο πραγματικής υπηρεσίας που έχει ήδη αναγνωριστεί μισθολογικά στον υπάλληλο.